பல ஆயிரம் வருடங்களுக்கு முன்பு பூமியில் வாழ்ந்த டைனோசர் இனம் பூண்டோடு அழியக் காரணமாக இருந்த விண்கற்கள் மனித குல வரலாற்றிலும் தாக்கத்தை செலுத்தக் கூடும் என்பதே யதார்த்தமாகும். அளவில் மிகப் பெரிய விண்கற்கள் அல்லது வால் வெள்ளிகள் பூமியில் மிக வேகத்துடன் மோதும் போது பல ஆயிரம் அணுகுண்டுகளுக்கு இணையான பேரழிவையும், கடலில் வீழும் பட்சத்தில் மிகப் பெரிய சுனாமி அலைகளையும் தோற்றுவித்து உயிரின அழிவுக்கு வழிவகுக்கக் கூடும் என்பதை இன்றைய மனித இனம் அறிந்தே வைத்துள்ளது. சில வருடங்களுக்கு முன் ரஷ்யாவில் வீழ்ந்த சிறிய நடுத்தர அளவிலான விண்கல் ஏற்படுத்திய தொடர் அதிர்வு (shock wave) பல கட்டடங்களுக்கு சேதம் விளைவித்தும் பொது மக்களுக்குக் காயங்களை ஏற்படுத்தியும் இருந்தது குறிப்பிடத்தக்கது.